സി.പി.എം നേതാവിന്റെ വീടിനുനേരെ ആക്രമണം മലയിന്കീഴ്: സി.പി.എം നേതാവിന്റെ വീടിനുനേരെ പടക്കമെറിഞ്ഞ അക്രമികള് ജനല്ച്ചില്ലുകള് അടിച്ചുതകര്ത്തു. സി.പി.എം വിളപ്പില് ഏരിയാ കമ്മിറ്റി അംഗവും വിളപ്പില് ഗ്രാമപഞ്ചായത്ത് മുന് സ്റ്റാന്ഡിംഗ് കമ്മിറ്റി ചെയര്മാനുമായ പേയാട് വിട്ടിയം കാര്മ്മല് സ്കൂളിന് സമീപം ഫാത്തിമ മന്സിലില് അസീസിന്റെ വീടിനുനേരെയാണ് ഇന്നലെ വൈകിട്ട് 4.15ഓടെ ആക്രമണമുണ്ടായത്. അസീസിന്റെ ഭാര്യ ഫാത്തിമയും മൂത്ത മകനും മാത്രമാണ് ഈ സമയം വീട്ടിലുണ്ടായിരുന്നത്. ബൈക്കിലെത്തിയ അഞ്ചംഗ സംഘമാണ് ആക്രമണത്തിന് പിന്നിലെന്നും മൂന്നുപേര് വീടിന് മുന്നിലെത്തി പടക്കമെറിഞ്ഞപ്പോള് രണ്ടുപേര് റോഡില് നില്ക്കുകയായിരുന്നുവെന്നും ഫാത്തിമ പറയുന്നു. അക്രമികള് വലിച്ചെറിഞ്ഞ പടക്കം വാതിലില് വന്നിടിച്ച് ഉഗ്രശബ്ദത്തോടെ പൊട്ടിത്തെറിച്ചു. ഇതോടെ വീട് മുഴുവനും പുകകൊണ്ടുമൂടി. തുടര്ന്ന് ജനല്ച്ചില്ലുകള് അടിച്ചുതകര്ക്കുകയായിരുന്നു. സംഭവത്തില് രാഷ്ട്രീയമില്ലെന്നും അസീസിന്റെ മകനുമായിട്ടുള്ള മുന് വൈരാഗ്യമാണ് ആക്രമണത്തിന് കാരണമെന്നുമാണ് പൊലീസ് പറയുന്നത്. വിട്ടിയം സ്വദേശി സന്തോഷിനെ അസീസിന്റെ മകന് അസീം പേയാട് ചന്തമുക്കിലിട്ട് അടുത്തിടെ മര്ദ്ദിച്ചിരുന്നു. ഈ കേസില് ജാമ്യത്തിലിറങ്ങിയ അസീമിനെ ലക്ഷ്യമിട്ടാണ് സന്തോഷിന്റെ നേതൃത്വത്തിലുള്ള സംഘം എത്തിയത്. പ്രതികള്ക്കായി അന്വേഷണം ഊര്ജിതമാക്കിയതായും വിളപ്പില്ശാല എസ്.ഐ വി.ഷിബു അറിയിച്ചു. ഫോട്ടോ: ആക്രമണം നടന്ന വീട്